Document ID: /roh_data/filtered/fineweb-2-filterrobots_roh.jsonl.gz/35641

En la 4. runda da la Super League na lascha il FC Servette a chasa nagina schanza a Lucerna. Cunzunt en l’emprima mesadad han ils Servettiens fatg flucs cun ils da Lucerna, da pausa stevi 3:0. Tard ha Lucerna anc pudì marcar il gol d’onur, il gieu ha finì 4:1.
Il FC Basilea ha per l’emprima giada laschà puncts. Suenter trais victorias hai dà la dumengia cunter Losanna in pari 2:2. Omadus gols per Basilea ha ina giada dapli Arthur Cabral marcà.
Son Gagl sto sa cuntentar cun in pari
En la quarta runda da la Super League sto il FC Son Gagl sa cuntentar cun in pari 1:1, a chasa cunter Sion. En la 63avla minuta ha Nicolas Lüchinger sajettà Son Gagl en avantatg. Ils da Sion han dentant anc pudì egualisar en las davosas secundas. Guillaume Hoarau ha gartegià en la 93avla minuta cun il chau al stan final.
FCZ cun victoria en il derby
L’emprim derby turitgais dapi l’avrigl 2019 decida il FC Turitg en sia favur la sonda saira. L’equipa dal trenader Andre Breitenreiter gudogna cun 2:1 cunter ils Grasshoppers. Il gol decisiv croda suenter 95 minutas tras Assan Ceesay.
GC ha sajettà l’emprim gol en la 7avla minuta, trais minutas pli tard ha il FCZ dentant gia pudì egualisar. Suenter ina carta mellen-cotschna cunter il chapitani Amir Abrashi – han ils Grasshoppers stuì dar bunamain l’entira segunda mesadad cun in giugader damain.